
Baronessens
begær


Annoncen fangede straks mit blik:



 



Vikar for nattevagt søges til Elskov Gods



 



Et helt slot var det på fotografiet, med hvidkalkede mure,
glaserede teglsten og knejsende spir. Omgivet af sin egen park med
skyfri himmel, grønne bøge, strand og vand i baggrunden.



Elskov Gods? Jeg søgte på navnet, men Google meldte pas. Hvilket
kun opildnede mig. Hvis navnet holdt, hvad det lovede, lå der
saftige historier gemt bag de store vinduer. Lige hvad jeg tørstede
efter, for en heftig skriveblokering havde taget mig som gidsel –
og så på det mest uheldige tidspunkt: fjorten dage før deadline til
min erotiske novellesamling.



Når redaktøren ringede for at høre, hvordan det gik, sagde jeg
”fint”, men løj.



Den første skitse var det gået fint nok med. Op til et vist punkt.
Jeg så tydeligt heltinden for mig. Hendes klare øjne, det bløde
hår, den timeglasformede krop. Hendes glatte hud, perfekte lår, de
høje bryster.



Johanne, gik det op  for mig, hun skulle hedde.



Jeg udpenslede mig hendes lyst og hendes nydelse, hendes kærtegn og
sporene i min ryg efter hendes røde negle. Jeg spillede hendes
klitoris med tungen og med læberne. Johanne spillede min rejsning,
til den glinsede. Hun pumpede den og hærdede den og åbnede sine lår
for resultatet.



”Giv mig!” hviskede hun. Hvorefter sproget mistede sin betydning.
Ord blev til suk og suk til støn, og mine fingre … nåede det visse
punkt, hvor jeg gik i stå på tastaturet.



 



Christïne var rejst sydpå, med en syrlig replik til afsked. Når jeg
kun ville sex uden samvær, skulle hun da gerne forskåne mig for
begge dele.



På en måde forstod jeg hendes protest. Vel havde fantasierne om
Johanne stjålet min opmærksomhed på hende, men jeg savnede
Christïnes modspil og medspil og forspil og efterspil, når det kom
til at udleve dem.

